Diari Oficial de la Generalitat Valenciana


Sumari del DOGV 7970, del 01-02-2017 (2017/758)

ACORD de 27 de gener de 2017, del Consell, pel qual s'aprova el Pla del fons de finançament de les entitats locals.
-------------------------------------------------------------------------------------------------------------------

### Dades del document

Número de DOGV
:   7970

Data del DOGV
:   01-02-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/758


Data del document
:   27-01-2017

Organisme emissor
:   Presidència de la Generalitat

Tipus de document
:   Acord

ACORD de 27 de gener de 2017, del Consell, pel qual s'aprova el Pla del fons de finançament de les entitats locals. [2017/758]  
La Constitució Espanyola consagra, en els articles 137 i 142, els principis d'autonomia i suficiència financera dels ens locals per a l'exercici de les funcions que la llei els atribueix. Aquests principis han estat reconeguts per la Carta Europea d'Autonomia Local, de 15 d'octubre de 1985, ratificada per Espanya el 20 de gener de 1988, en els articles tercer i nové respectivament. El primer d'aquests principis apareix definit com el dret i la capacitat efectiva de les entitats locals d'ordenar i gestionar una part important dels assumptes públics, en el marc de la llei, sota la seua responsabilitat i en benefici dels seus habitants, mentres que el segon es tradueix en el dret de les entitats locals a tindre recursos propis suficients dels quals poder disposar lliurement en l'exercici de les seues competències.  
Per a l'efectiva consecució dels principis d'autonomia i suficiència financera de les entitats locals del nostre àmbit territorial, la política del Consell, de conformitat amb els compromisos adoptats en el Seminari de Govern de Torrevieja de l'estiu de 2016, s'inscriu en la línia de foment i cooperació amb les nostres entitats locals i es compromet a dotar els municipis de recursos financers suficients per a donar resposta, així, a la necessitat d'impulsar la millora de la prestació de serveis públics, per mitjà de l'enfortiment de l'administració municipal, tenint en compte el paper fonamental que aquesta exerceix en la prestació de serveis públics essencials per als ciutadans.  
  
Fidel a aquest compromís de millorar el finançament municipal, es considera essencial la posada en marxa per la Generalitat del Pla del fons de finançament de les entitats locals amb una composició tripartida integrada per:  
El Fons de cooperació municipal incondicionat.  
Les línies de participació en els fons europeus.  
Les línies de finançament per a projectes municipals d'inversió.  
Per això, fent ús de les facultats conferides per l'article 16.b de la Llei 5/1983, de 30 de desembre, del Consell, a proposta del president de la Generalitat, el Consell, prèvia deliberació, en la reunió del dia 27 de gener de 2017,  
  
  
ACORDA  
  
Aprovar el Pla del fons de finançament de les entitats locals, que figura com a annex d'aquest acord, i donar-li la difusió adequada, incloent-hi la publicació en el Diari Oficial de la Generalitat Valenciana.  
  
  
  
ANNEX  
PLA DEL FONS DE FINANÇAMENT DE LES ENTITATS LOCALS  
  
1. Introducció  
Amb l'objecte de donar suport al fons de finançament destinat a les entitats locals de la Comunitat Valenciana, aquest pla preveu, en l'apartat segon, els aspectes generals del fons de finançament destinat a les entitats locals; l'apartat tercer es refereix al fons de cooperació territorial de caràcter incondicionat i detalla l'objecte i els fins, la seua quantia i destinataris, així com els òrgans responsables de la seua gestió i control; l'apartat quart té per objecte determinar les referències bàsiques de les línies de participació municipal en els fons europeus; i el cinqué i últim, les línies de finançament per a projectes municipals d'inversió.  
  
  
2. Aspectes generals  
A. Objecte i fins  
El Fons de finançament destinat a les entitats locals de la Comunitat Valenciana té com a objecte establir la col·laboració financera de la Generalitat amb les entitats locals del seu territori i potenciar l'autonomia local dels municipis de la Comunitat Valenciana sobre la base del principi de subsidiarietat.  
El Fons de finançament destinat a les entitats locals de la Comunitat Valenciana promourà l'equilibri econòmic dels ens locals de la Comunitat Valenciana i la realització interna del principi de solidaritat, a fi de contribuir al fet que els diferents nuclis i entitats de població disposen de la dotació adequada dels necessaris serveis, infraestructures i equipaments bàsics de caràcter col·lectiu i de competència local.  
  
  
B. Principis  
El Fons de finançament destinat a les entitats locals de la Comunitat Valenciana es basa en els principis d'objectivitat, transparència, publicitat i equitat, i constitueix un factor d'articulació, equilibri i cohesió territorial.  
  
C. Estructura  
1. El Fons de finançament destinat a les entitats locals de la Comunitat Valenciana s'estructura en tres parts:  
a) El Fons de cooperació municipal incondicionat  
b) Les línies de participació en els fons europeus  
c) Les línies de finançament per a projectes municipals  
2. Ateses la diferent naturalesa i el règim jurídic de les diferents parts del Fons, cada una d'aquestes tindrà el corresponent desplegament normatiu propi, en el qual s'establiran els règims substantius i procediments corresponents.  
  
D. Destinataris  
Seran destinataris del Fons de finançament les entitats locals que integren la Comunitat Valenciana en els termes que preveja cada una de les normes reguladores que desenvolupe el règim jurídic dels diferents apartats integrants del pla.  
  
E. Quantia  
La quantia del Fons de finançament destinat a les entitats locals de la Comunitat Valenciana està constituïda per la suma de les quantitats consignades pressupostàriament per a cada un dels apartats del pla.  
  
  
3. El Fons de cooperació municipal incondicionat  
A. Règim del fons  
El Fons de cooperació municipal incondicionat, primer dels instruments integrants del Pla del fons de finançament destinat a les entitats locals, té l'origen en la Llei orgànica 5/1982, d'1 de juliol, per la qual s'aprova l'Estatut d'Autonomia de la Comunitat Valenciana, en la redacció donada per la Llei orgànica 1/2006, de 10 d'abril, que en l'article 64.3 prescriu que per a potenciar l'autonomia local sobre la base del principi de subsidiarietat, per llei de les Corts, es crearà el Fons de cooperació municipal de la Comunitat Valenciana amb els mateixos criteris que el fons estatal.  
En compliment de l'esmentat mandat estatutari, en l'article 210 de la Llei 8/2010, de 23 de juny, de la Generalitat, de Règim Local de la Comunitat Valenciana, es crea el Fons de Cooperació Municipal de la Comunitat Valenciana. L'esmentat precepte disposa que seran beneficiaris del Fons tots els municipis de la Comunitat Valenciana i prescriu que a través d'aquest es finançaran serveis, infraestructures i equipaments bàsics dels municipis de la Comunitat Valenciana, i s'establiran les seues dotacions en cada llei de pressupostos de la Generalitat. S'indica finalment que per reglament es desenvoluparà la participació dels municipis en les dotacions del Fons de Cooperació Municipal de la Comunitat Valenciana.  
El Fons de cooperació municipal incondicionat té per objecte potenciar l'autonomia local dels municipis i de les entitats locals menors de la Comunitat Valenciana, sobre la base del principi de subsidiarietat, finançant globalment l'activitat d'aquestes entitats locals.  
  
Aquest fons té naturalesa incondicionada i no finalista. Els municipis i entitats locals menors podran destinar els recursos que reben al desenvolupament general de les seues competències, sense vinculació a un concret objectiu o finalitat.  
Les aportacions del Fons tenen el caràcter de transferències de la Generalitat als municipis i entitats locals menors, a fi de finançar globalment les activitats i serveis que els corresponguen en virtut de les competències que hagen assumit segons la legislació vigent. En cap cas les dites transferències tenen la naturalesa de subvenció.  
  
  
B. Participació de les diputacions provincials  
Per a un finançament adequat de les entitats locals és essencial el paper que en aquest exerceixen les diputacions provincials com a administracions que, de conformitat amb l'article 31.2 de la Llei 7/1985, de 2 d'abril, reguladora de les bases de règim local tenen entre els fins propis i específics garantir els principis de solidaritat i equilibri intermunicipals en el marc de la política econòmica i social i, en particular, assegurar la prestació integral i adequada en la totalitat del territori provincial dels serveis de competència municipal, així com participar en la coordinació de l'administració local amb la de la Comunitat Autònoma.  
  
Per al compliment d'aquests fins, l'apartat 1.b de l'article 36 de la Llei 7/1985, de 2 d'abril, atribueix, com a competència pròpia de les diputacions provincials, l'assistència i cooperació jurídica, econòmica i tècnica als municipis. En el mateix sentit, l'article 50 de la Llei 8/2010, de 23 de juny, de règim local de la Comunitat Valenciana es refereix a les competències que, en matèria de vertebració del territori, corresponen a les diputacions provincials.  
En el context del marc normatiu esmentat destaca, per tant, l'objectiu comú de l'administració provincial i de la Generalitat d'aconseguir, en l'àmbit territorial de la Comunitat Valenciana, una prestació integral i adequada dels serveis de competència municipal, per mitjà d'una assistència econòmica i un finançament que permeta potenciar la seua autonomia local.  
Per a la consecució de l'anterior objectiu és necessari que les diputacions provincials d'Alacant, Castelló i València i la Generalitat doten el Fons de Cooperació Municipal incondicionat, de suficient consignació econòmica. La participació de les diputacions provincials es durà a terme per mitjà de l'acord d'adhesió voluntària a aquest fons, acord que té l'enquadrament en les relacions de coordinació i cooperació econòmica, tècnica i administrativa que, de conformitat amb els articles 10.1 i 57 de la Llei reguladora de les bases de règim local, es desenvoluparà amb caràcter voluntari, en assumptes d'interès comú, sota les formes i en els termes que estableixen les lleis.  
  
Les diputacions provincials que s'adherisquen a la participació en el Fons de cooperació municipal podran destinar la seua assignació pressupostària als municipis i entitats locals menors de la seua província, aportant en l'exercici 2017 la mateixa quantia que la Generalitat i utilitzant bé les mateixes regles de distribució que les regulades per la Generalitat i sota el mateix règim de transferències incondicionades o bé adoptant el seu règim jurídic i regles de distribució, tenint en compte els principis d'objectivitat i equitat. Les variacions en la determinació de les quanties a aportar per les diputacions provincials per a cada exercici pressupostari respecte a l'aportació inicial en 2017, seran consensuades prèviament entre les administracions afectades.  
  
Per a la implementació, el seguiment i el control de l'execució anual del Fons de cooperació municipal incondicionat es crearà la comissió de seguiment del Fons de cooperació municipal de la Comunitat Valenciana.  
  
4. Les línies de participació en els fons europeus  
La segona part del Fons de finançament destinat a les entitats locals de la Comunitat Valenciana està delimitada per les línies de participació en el Fons Europeu de Desenvolupament Regional a través de l'ordenació de programes i línies de finançament comunitari. Aquesta línia de participació es converteix en un instrument de política sectorial de la Generalitat per a finançar actuacions en matèria de conservació i protecció del medi ambient que realitzen els municipis de la Comunitat Valenciana amb població inferior a 20.000 habitants.  
Es podran finançar actuacions que complisquen l'objectiu temàtic 6 del Fons Europeu de Desenvolupament Regional consistents en inversions per a la preservació i protecció del medi ambient i foment de l'eficiència dels recursos (com per exemple actuacions en els sectors de l'aigua, els residus, el patrimoni natural i cultural i la biodiversitat). Les característiques i la tipologia concreta de les inversions objecte de finançament seran detallades per mitjà de l'instrument jurídic que desenvolupe aquest apartat.  
  
5. Les línies de finançament per a projectes municipals  
Les línies de finançament per a projectes municipals d'inversió constitueixen la tercera part del fons de finançament destinat a les entitats locals de la Comunitat Valenciana. Les dites línies seran finançades per l'Institut Valencià de Finances i gestionades per aquest. L'objecte és possibilitar que les entitats locals de la Comunitat Valenciana puguen executar projectes d'inversió que es desenvolupen en els àmbits sectorials que es fixen com a prioritaris des de la Generalitat.  
  
València, 27 de gener de 2017  
  
La consellera secretària,  
MÓNICA OLTRA JARQUE